題榕溪閣
作者：張栻
朝代：宋

paragraphs: 寒溪澹容與，老木枝相樛。
其誰合二美，名此景物幽。
太史昔南騖，於焉曾少休。
想當下榻初，清與耳目謀。
品題得要領，亦有翰墨留。
我來訪遺址，密竹鳴鈎輈。
稍令舊觀復，還與佳客遊。
樹影散香篆，水光泛茶甌。
市聲不到耳，永日風颼颼。
所忻簿書隙，有此足夷猶。
平生丘壑願，如痼不可瘳。
雖知等喧寂，終覺靜理優。
更思濯滄浪，榕根浮小舟。